# 1.1. O reto

## Glosario

## Refugallo

Definición:

  Desperdicio que sobra dunha cousa.

Exemplo:

  Os refugallos da comida serven para cultivar a horta.

# A arte da reciclaxe

Como xa sabes, a área de Educación en Valores Cívicos e Éticos está configurada a través de tres recursos ou proxectos, que seguen un fío condutor: a creación dun museo. Xa completamos dúas salas e agora imos co último reto!

Neste proxecto o reto será elaborar unha escultura natural! Pero para iso vas afondar un chisco neste concepto. A escultura en si, é definida como un tipo de expresión artística na que se crean obras moldeando diversos materiais. Esta proposta implica que ditos materiais sexan de refugallo. O que se coñece como "arte da reciclaxe".

A arte da reciclaxe foi gañando cada vez máis sona no mundo da arte contemporánea. Neste contexto, a escultura, como xeito de transformación, permite aos e ás artistas dar unha nova vida a materiais de refugallo promovendo unha expresión sostible e comprometida. Ser capaces de converter en beleza e significado obxectos que teñen consideracións negativas é un gran desafío: transformar o ordinario en extraordinario.

Esta práctica non soamente fomenta conciencia ambiental, tamén convida a reflexionar sobre o impacto do ser humano no medio natural. Un acto de resistencia fronte ao consumismo inconsciente.

## Lectura facilitada

A área de Educación en Valores Cívicos e Éticos ten tres recursos.

Estes recursos seguen un fío condutor.

O fío condutor é crear un museo.

Xa completamos dúas salas.

Agora imos co último reto.

O reto é facer unha escultura natural.

A escultura é unha expresión artística.

Nela moldeamos diversos materiais.

Os materiais deben ser de refugallo.

Isto chámase "arte da reciclaxe".

A arte da reciclaxe gañou sona.

A escultura dá nova vida aos refugallos.

Promove unha expresión sostible.

Convertemos obxectos negativos en beleza.

É un gran desafío.

Transformamos o ordinario en extraordinario.

Esta práctica fomenta conciencia ambiental.

Convida a reflexionar sobre o impacto humano.

É un acto de resistencia ao consumismo.

## Audio

audio/mpeg

# Inspírate

Fíxate na seguinte imaxe e tenta dar resposta no teu caderno ás seguintes tres preguntas:

1. Que materiais de refugallo identificas nela?
2. Que pretende representar?
3. Pensas que os materiais e o concepto da obra teñen algo en común?

Se precisas ver a imaxe a maior tamaño, fai clic sobre ela.

A imaxe pertence á colección de "Mar de Fábula", unha asociación dedicada á limpeza de praias e conservación do ecosistema mariño.

Podes ver máis imaxes desta colección de arte a través da seguinte ligazón: "Mar de Fábula."

## Lectura facilitada

Mira a imaxe.

Agora responde estas 3 preguntas no caderno:

Que materiais de lixo ves na imaxe?

Que quere mostrar esta obra?

Pensas que os materiais teñen relación coa idea da obra?

A imaxe mostra restos da praia que forman unha escultura.

Esta foto é dunha colección sobre arte e lixo.

As obras desta colección son da asociación "Mar de Fábula".

Esta asociación limpa as praias e coida o mar.

Podes ver máis fotos na ligazón: Mar de Fábula.

## Audio

audio/mpeg

# O reto

A terceira das salas do noso museo exporá cinco esculturas, que serán presentadas por cada un dos grupos.

Cada escultura deberá reunir unhas características concretas:

## Materiais

A materia prima da obra serán materiais de refugallo: plásticos, teas, envases, gomas... E outros materiais naturais como pedras e paus, que atopes polo chan.

## Contidos

Deberá levar unha tarxeta explicativa que xustifique os contidos desenvoltos na obra, incluíndo os seguintes puntos:

1. Título da obra.
2. Contido específico traballado (establecido nos agrupamentos).
3. Listaxe de materiais de refugallo empregados e lugar da extracción.
4. Código QR que albergue o resumo do que representa.

## Elemento natural

Seguindo o fío condutor deste proxecto, a obra incluirá un carballo (resultado da plantación da landra) como elemento natural e metáfora da transformación artística: a natureza prevalecendo.

## Audio

audio/mpeg

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)